IэфIыкIэхэмрэ гуапагъэмрэ я махуэ
Мэрем кIуам Налшык щыпсэухэм я нэгу щIэкIащ «IэфIыкIэр уи ныбжьэгъум хуэший. Нэжэгужагъэ зыхэгъэлъ, Урысей!» фIэщыгъэм щIэту КъБР-м ЦIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министерствэм и лэжьакIуэхэм къалэм и уэрамхэм щрагъэкIуэкIа Iуэхур. Ар ирагъэхьэлIащ Урысей псом щэкIуэгъуэм и 4-м щагъэлъэпIа ЦIыхубэ зэкъуэтыныгъэм и махуэм.
«Мыр икъукIэ къызэрыгуэкI, гуапагъэ зыхэлъ икIи гум ехуэбылIэ Iуэхущ. IэфIыкIэм дэтхэнэри щогуфIыкI, гуфIэр зи нэгум къищхэр нэхъ псынщIэу зэгуроIуэ», — жеIэ республикэм цIыхубэ хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министр Къумахуэ Мухьэдин.
Министрымрэ абы и унафэм щIэт лэжьакIуэхэмрэ ящIыгъуу уэрамым къыдыхьащ Налшык дэт школ №24-м щеджэхэм ящыщ куэди. IэфIыкIэхэм къадэкIуэу, абыхэм цIыхухэм хуагуэшащ Урысейм и къэрал ныпым и фэгъу лентIхэр.
